吾廬寓言
作者：劉學箕
朝代：宋

paragraphs: 五峯之山環吾廬，五峯之水清溜渠。
山水可樂情可娛，五畝之宅奠厥居。
清湖列嶂開坐隅，白沙峩峩煙岫鋪。
崇山梅嶺豁望眼，高門堇阜聯襟裾。
况當春晚積雨餘，綠褥翠疊青珊瑚。
桑麻滿路人意好，鳴禽上下聲相呼。
迨今八月九月初，楓林隔水紅凋疎。
秋場稻熟聽蓬樸，小槽新釀傾真珠。
昨宵一雪飛璠璵，遠山近山光凝酥。
羣峯突兀不敢覷，銀壁照耀天鬼塗。
千金不須買畫圖，丹青縱有畫不如。
風景萬態朝昏殊，天成此畫人難摹。
蹊荒圃廢幾朝夕，一日築居天賜予。
四時遊觀心良舒，考槃在阿歸來乎。
乃歌曰：採於園兮籃有蔬，釣於水兮筐有魚，余之弗歡兮其誰之歡歟。
又歌曰：惠風清兮出有車，芸香芬兮讀有書，余之弗樂兮其誰之樂歟。